钦定古今图书集成/明伦汇编/官常典/第568卷 > 张诏
## 钦定古今图书集成/明伦汇编/官常典/第568卷 > 张诏

按《宋史》本传：“诏字君卿，成州人。少隶张俊帐下，积功
守和州，尝被旨介聘。一日，金人持所绘祐、献二陵像
至馆中，皆北地服，诏向之再拜。馆者问之，答曰：‘诏虽
不识其人，但龙凤之姿，天日之表，疑非北朝祖宗也，
敢不拜’。”孝宗闻而喜之，由是骤用。绍熙五年，除兴州
都统制兼知兴州，代吴挺。庆元二年，赵彦逾帅蜀，以
关外去兴元远，缓急恐失事机，复请分东西为二帅，
诏遂兼西路安抚司公事。先是，赵汝愚为从官时，每
奏吴氏世掌蜀兵，非国家之利，请以张诏代领武兴
之军。盖汝愚之意，欲以吴曦为文臣帅，以杜他日握
兵之渐，而未及行也。汝愚既知枢密院，力辞不拜，白
于光宗曰：“若武兴朝除帅，则臣夕拜命。”上许之，乃以
诏为成州团练使、兴州诸军都统制。诏在兴州，甚得
士心。六年卒，郭杲代之。